ROZHODNUTIE KOMISIE
z 22. decembra 2006,
ktorým sa mení a dopĺňa dodatok prílohy VI k Aktu o pristúpení Bulharska a Rumunska, pokiaľ ide o určité prevádzkarne na spracovanie mlieka v Bulharsku
[oznámené pod číslom K(2006) 6960]
(Text s významom pre EHP)
(2007/26/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na prvý pododsek ods. f) oddiel B kapitola 4 jeho prílohy VI,
keďže:
(1)
Aktom o pristúpení Bulharska a Rumunska boli Bulharsku udelené prechodné obdobia na dosiahnutie súladu určitých prevádzkarní na spracovanie mlieka s požiadavkami nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1). Určité prevádzkarne s povolením spracúvať mlieko, ktoré nespĺňa požiadavky, sú uvedené v kapitole I a určité prevádzkarne s povolením spracúvať mlieko, ktoré spĺňa požiadavky, ako aj mlieko, ktoré nespĺňa požiadavky, za predpokladu, že takéto spracovanie sa vykonáva na oddelených výrobných linkách, sú uvedené v kapitole II dodatku prílohy VI k uvedenému Aktu.
(2)
Viaceré prevádzkarne, ktoré sú v súčasnosti uvedené v kapitole I uvedeného dodatku, ukončili činnosti, na ktoré sa vzťahujú prechodné obdobia. Tieto prevádzkarne by sa preto mali z uvedeného zoznamu vypustiť.
(3)
Vzhľadom na vývoj kvality surového mlieka a súčasný podiel produkcie surového mlieka v Bulharsku, ktoré nespĺňa požiadavky nariadenia (ES) č. 853/2004, by sa mali určité prevádzkarne zaradiť na zoznam uvedený v kapitole I uvedeného dodatku prílohy VI k Aktu o pristúpení.
(4)
Okrem toho, určité prevádzkarne na spracovanie mlieka v Bulharsku majú kapacitu a zariadenie na spracovanie mlieka, ktoré spĺňa požiadavky, a mlieka, ktoré nespĺňa požiadavky, na oddelených výrobných linkách. Takéto prevádzkarne by sa mali zaradiť na zoznam stanovený v kapitole II uvedeného dodatku.
(5)
Dodatok prílohy VI k Aktu o pristúpení by sa preto mal zmeniť a doplniť. V záujme jasnosti by sa mal tento dodatok nahradiť textom uvedeným v prílohe k tomuto rozhodnutiu.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dodatok prílohy VI k Aktu o pristúpení Bulharska a Rumunska sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie sa uplatňuje s výhradou nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Článok 3
Toto rozhodnutie je určené členským štátom.
V Bruseli 22. decembra 2006